《禽彝铭》
清代·葛嗣溁

延陵手拓禽彝铭，古香著纸松烟青。二十三字科斗形，钱氏阮氏诠释精。

粤稽周鼎东迁后，彝器铭勋历年久。释某为谋又作右，偏旁阙略通篆籀。

王祭于社名曰宜，公谋诸禽司其仪。受脉交福称厥职，锡金百锾禽作彝。

伊昔《春秋》严笔削，许男何不书侯爵。杞滕自贬齐晋雄，黜陟无权视强弱。

古今大谊惟尊王，诸侯助祭登庙堂。《黍离》以降竞蚕食，百千祀物嗟沦亡。

夔龙饕餮付残劫，毁及尊卣钟鼎䵼。此彝可宝铭可读，拓本相诒韫诸椟。

墨云拥护蛟螭蟠，字字昆刀切玄玉。请编款识摹奇文，补入欧阳《吉金录》。

作者简介：葛嗣溁，字韬甫，号云威，平湖人。光绪乙酉拔贡，戊子举人，户部七品小京官。有《韬华馆诗稿》。